РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/169-15

17. јул 2015. године

Б е о г р а д

**З А П И С Н И К**

**СА 27. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА ОДРЖАНЕ 5. МАЈА 2015. ГОДИНЕ**

 Седница је почела у 11 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Злата Ђерић, Дубравка Филиповски, Љибушка Лакатош, Стефана Миладиновић, Аида Ћоровић, Вера Пауновић и Елвира Ковач, чланови Одбора.

 Седници нису присуствовали чланови Одбора: Миланка Јевтовић Вукојичић, Сузана Шарац, Слободан Перић, Владица Димитров, Биљана Хасановић Кораћ, Олена Папуга и Сулејман Угљанин.

 Седници је присуствовала заменица члана Одбора Јелисавета Вељковић.

 Седници су присуствовали: Милена Ћорилић, Гордана Топић, Сузана Спасојевић, Гроздана Банац, Риза Халими, Љиљана Несторовић, Марија Обрадовић, народни посланици.

 Седници су присуствовали и: Зорана Михајловић, председница Координационог тела Владе Републике Србије за родну равноправност; Ласло Чикош, Министарство за рад, запошљавање, борачка и социјална питања; Ненад Боровчанин, Министарство омладине и спорта; Владимир Божовић, Министарство унутрашњих послова, генерал Стојан Коњиковац, Јованка Шарановић, Катарина Штрбац, Министарство одбране; Ференц Вицо, Министарство здравља; Нина Фира, Марија Лукић, Министарство државне управе и локалне самоуправе; Лора Николић, Стеван Вељовић, Гордана Гавриловић, Александар Стојановић, Оливера Косановић, Дана Гак, Министарство грађевинарства, саобраћаја и инфраструктуре; Сузана Пауновић, Марко Јовановић, Канцеларија за људска и мањинска права; Владимир Пашајлић, Канцеларија за сарадњу са цивилним сектором; Милана Лазић, Тим за социјално укључивање и смањење сиромаштва; Јасна Вујачић, Мира Марјановић, Координационо тело за родну равноправност; Ивана Крстић, професор Правног факултета Универзитета у Београду; Невена Петрушић, Косана Бекер, Антигона Андонов, Лазар Родић, Ивана Филипов, Тамара Мохачи, Невена Шаховић Вучковић, Тамара Лукшић Орландић, Повереник за заштиту равноправности; Саша Јанковић, Борјана Перуничић, Заштитник грађана; Невенка Миловановић, Повереник за информације од јавног значаја и заштту података о личности; Даница Тодоров, Андријана Човић, Покрајински омбудсман; Ирена Војачкова Солорано, Александра Стаменковић, Канцеларија УН у Србији; Александра Јовић, УНИЦЕФ; Ирена Церовић, УНДП; Оља Јанковић Лековић, UN WOMEN; Јелена Јокановић, ОЕБС; Јоланда Сан Хосе, Делегација ЕУ; Нађа Ћук, Савет Европе; Сандра Станић, Милица Обућина, Ђорђе Николић, УСАИД; Станислава Видовић, ГИЗ, Немачка организација за међународну сарадњу; Торни Свенугсон, Снежана Војчић, Амбасада Шведске; Оливер Хилер, Љиљана Ерић Милисављевић, Амбасада Аустрије; Сабине Брендел, Андреа Васовић, Бенедикт Буиб, Амбасада Немачке; Ксенија Лазовић, Амбасада САД; Слађана Николић, Светлана Јелић, Општина Ивањица; Добрила Филиповић, Општина Рашка; Нихат Бишевац, Национална служба за запошљавање Нови Пазар; Маријана Пајванчић, професор; Душица Попадић, др Љиљана Богавац, Инцест траума центар; Свјетлана Тимотић, Ивана Николић, Из круга Војводина; Јована Спремо, Александра Стојанов, ЈУКОМ; Драгана Стојановић, Момчило Јањић, Асоцијација за републичко здравље Србије; Ђурђица Ергић, Славица Васић, Ромски женски центар „Бибија“; Вања Мацановић, Александра Несторов, Аутономни женски центар; Анита Митић, Иницијатива младих за људска права; Јелена Хрњак, НВО Атина; Мурат Кучевић, Дамир Кучевић, Даки трејд, Сјеница; Индира Кубуровић, УГ Санџачки ћилим; Белма Таловић, Сена Гашанин, УГ Конект, Сјеница; Алма Јунис, Мујесира Мушовић, Удружење самохраних родитеља и једнородитељских породица „Заједно“; Радмила Гујаничић, НВО Женски центар Ужице; Маријана Марић, Маја Мирков, Иницијатива за инклузију Велики Мали, Панчево; Дана Јовановић, Удружење жена Пешчаник, Крушевац; Владана Малешић, Форум жена Пријепоље; Јована Ружић, Центар за маме; Слободан Мартиновић, Центар за истраживање у политици Аргумент; Јованка Тодоровић, Лабрис; Јасмина Миковић, Иванка Костић, Ивана Стјеља, Праксис; Драгана Ћирић Миловановић; МДРИ; Весна Петровић, Београдски центар за људска права.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Представљање Посебног извештаја о дискриминацији жена Повереника за заштиту равноправности.

 Чланови Одбора су једногласно ПРИХВАТИЛИ предложени Дневни ред.

 **Председник Одбора** је поздравио све присутне и подсетио на значај контролне функције Парламента над радом Владе и с тим у вези значај независних државних органа и њихових извештаја којима указују на стање у области људских права. Такође је, имајући у виду да је реч о последњем дану мандата Поверенице гђе Невене Петрушић, истакао њен велики допринос у изградњи ове независне институције и захвалио јој се на томе.

 **Зорана** **Михајловић** је истакла да је циљ Координационог тела да се боримо против дискриминације жена и да је веома важно да се о овом проблему што више прича. Жене не би смеле да прихвате да више од половине жена није запослено, да спорије од мушкараца напредују на послу и да имају мању зараду. Девојчице се са проблемом дискриминације сусрећу много пре него дечаци, и навела и лични пример. Као потпредседница Владе и председница Координационог тела сматра да морамо дати подршку оваквој независној институцији, као стварању такве климе која ће зауставити дискриминацију и омогућити родну равноправност. Координационо тело треба да буде подршка и владином и невладином сектору. Посебно ове године имамо додатних обавеза и неће бити лако јер говоримо о новом закону и о новој стратегији. Извештај говори колико је Србија урадила у претходном периоду, али смо свесни да дискриминација у стварном животу је веома присутна. Зато треба сви да радимо како бисмо у наредном извештају могли да констатујемо напредак.

 **Гордана Чомић** као координаторка Женске парламентарне мреже и потпредседница Народне скупштине је подсетила како је дошло до усвајања Закона о забрани дискриминације. Разлог томе је што је насиље међу људима против сваког ко је по личном ставу појединца различит од њега самог, веома распрострањено и присутно у читавој нашој цивилизацији. Процес доношења овог закона је ишао споро из разлога што постоји порицање да има насиља. Зато закон два пута није успео да уђе у процедуру и то нема везе са политичким странкама. Институција повереника је веома значајна за успостављање владавине права, али независне институције се у свом раду сусрећу са бројним проблемима, укључујићи и просторне и друге капацитете. У овом извештају има доста препорука и истакла је да има и оних које могу послужити припадницама Женске парламентарне мреже. И поред свих проблема, на крају је констатовала да постоји напредак у области спречавања дискриминације, нећемо је никада укинути скроз, али сваки напредак је значајан.

 **Ирена Војачкова Солорано** је истакла да се родно заснована дискриминација појављује у различитим облицима, а да статистика у Србији указује да су жене мање заступљене у јавном сектору (само 5% жена су градоначелнице или председнице општина), стопа запослености жена је нижа од стопе запослености мушкараца, оне поседују мање имовине у власништву од мушкараца и значајно више су ангажоване на кућним пословима. Све то захтева да постоје снажне националне институције као што је Повереник за заштиту равноправности и Координационо тело за родну равноправност, којима је УН канцеларија спремна да пружи подршку у области борбе против родне дискриминације и насиља према женама. УН су привржене праву жена на родну равноправност које је представљено као један од приоритета **у UNDAF** 2015-2020 (United Nations Development Assistance Framework) и ЦПД УНДП (Country programme document). Она је навела и неке примере сарадње са институцијама у Србији, јачање приступа правди за жене из маргинализованих група, оснаживање жена из руралних средина и Ромкиња и јачање веза између жена, њихових удружења и институција које се баве питањима родне равноправности. Истакла је да је 2015. година важна из више разлога. Глобално, УН ће извршити процену резултата и изазова у имплементацији Пекиншке декларације и Платформе за акцију, а такође ће се радити на томе да се локално имплементира оно што је глобално договорено кроз Циљеве одрживог развоја који као висок приоритет препознају оснаживање жена. УН ће подржати представљање Посебног извештаја о дискриминацији жена у Србији. На крају се захвалила гђи Петрушић за одличну сарадњу са Канцеларијом УН у Србији у последњих пет година.

 **Невена Петрушић** је указала да је пре око 20 година прича о женским људским правима постојала само у кругу женских невладиних организација, а да је данас то државна политика. Захвалила се председнику Одбора за људска и мањинска права и равноправност полова који је увек подржавао активности Повереника. Овај извештај даје пресек стања у овој области и структуиран је тако да прати Конвенцију о елиминисању свих облика дискриминације жена. Овај извештај сведочи о томе да се активности које предузимамо одвијају у амбијенту којим не можемо бити задовољни да је најважнија врлина сваке жене да буде домаћица, да мушкарац буде глава породице, да мушкарац буде на руководећим функцијама. Зато треба радити у свим областима почев од ревидирања наставних материјала. Ту је и одговорност медија, а више пута је морала да упозорава медије када су народне посланице вређане. Систем заштите од насиља у породици који смо градили на нормативном и иституционалном нивоу још увек није делотворан, упркос добрим законима стратегијама, протоколима, жртве насиља и даље саме лутају кроз лавиринте правног система најчешће без икакве подршке. Недостаје јединствен централизовани систем података. Прошле године је убијено 27 жена, од којих су 7 пријављивале насиље надлежним органима, али институције система нису реаговале онако како је требало и како пише у законима и протоколима. Потврђивање Истанбулске конвенције би требало да буде додатни подстицај да се обезбеди ефикасност у раду надлежних органа. Постигнут је напредак у успостављању институционалних механизама родне равноправности, а веома је значајно што је основано Координационо тело за родну равноправност које би било кључна тачка уроднавања свих јавних политика. За то је потребно развијати одређене алате и моделе како би се пре усвајања закона проценио њихов ефекат на равноправност жена и мушкараца. Такође је значајна улога Женске парламентарне мреже а народне посланице којих је више него икад у историји српског парламентаризма у прилици су да својим деловањем покажу какву добит друштво може имати од веће улоге жена. Указала је и на значај примене Резолуције 1325 СБ УН – Жене, мир и безбедност чиме је положај жена у овом сектору значајно унапређен и указала да Министарство одбране поступа по препорукама Повереника у том смислу. На локалном нивоу ситуација је забрињавајућа, у многим општинама механизми родне равноправности само формално постоје без утицаја на политике локалне заједнице. Навела је да има одличних примера као што је пример Ужица. Међутим, жена нема међу ректорима, директорима јавних предузећа, градоначелницима и тамо где је стварна моћ. Посебно су се у извештају бавили женама које су вишеструко дискриминисане. Показало се да су квоте добар начин да се обезбеди већа заступљеност жена у органима власти и препоручује да се оне користе у свим органима власти (квота од 30%) и да треба да буду прописане новим Законом о родној равноправности. На крају је истакла да треба да искористимо све полуге система како бисмо новим генерацијама отворили перспективу једног новог родног партнерства заснованог на праведном односу полова.

 У дискусији која је уследила изражена је захвалност госпођи Петрушић на њеном великом залагању у обављању послова Повереника за заштиту равноправности, као и запосленима у служби Повереника на оном што су успели да ураде за пет година постојања ове институције. Изнета су искуства у раду Женског центра Ужице и потреба оснивања СОС телефона у том граду, те се у том смислу очекује и подршка институција са врха. Недовољно је сигурних кућа и СОС телефона у целој Србији. У Ужицу постоји и Женска одборничка мрежа. Начелница полицијске управе у Ужицу је жена. Значајно је повећан број жена у месним заједницама, а њихово искуство се шири и у околне градове и сеоске месне заједнице. Даље је указано на проблем у спровођењу усвојених закона и потребу континуитета у раду институције Повереника. Истакнут је проблем да жене најчешће немају економску моћ и немају власништво, од чега у великој мери зависи њихов положај што отежава њихову равноправност са мушкарцима.

 Невена Петрушић се још једном обратила учесницима и захвалила на подршци.

 Седница је закључена у 12.45 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић